Da li je komunizam umro?
Da li je komunizam umro? Jeste! Čak ni u Kini niko ne vjeruje u komunizam. Niko ne vjeruje da u komunizmu leži svijetla budućnost. Kaže
Prema riječima sudionika panel diskusije održane u Washingtonu, jedna petina svjetske populacije živi u komunističkim društvima, premda to nije bio njihov izbor. Neki od panelista su kazali da se broj onih koji su nestali pod okriljem komunističkog režima možda nikada neće saznati. Izvještava novinarka GLasa Amerike Ivana Kuhar. Na jučer održanoj panel diskusiji po pitanju budućnosti komunizma rečeno je da je u posljednjih 90 godina više od 100 miliona ljudi stradalo od komunističkih režima. Lee Edwards, politički analitičar u nevladinoj fondaciji Heritage, smatra da je moralni propust našeg vremena to što su komunistički zločini i dalje jedva poznati. ”Kome je poznato da je komunistička kuga usmrtila više ljudi neko svi ratovi dvadesetog vijeka zajedno?“ Frank Calzon, izvršni direktor Centra za slobodnu Kubu kaže da žrtve komunizma uključuju i ljude koji su fizički preživjeli represivni režim, ali koji će psihički, do kraja svog života nositi ožiljke. Tokom sedamdeset godina komunizma, komunistički lideri širom svijeta su zatvorili stotine miliona ljudi zbog njihovih uvjerenja. Imovina građana je oduzeta u komunističkim društvima. Ostali nisu mogli napredovati na radnim mjestima zbog prošlosti njihovih porodica. Gospodin Calzon kaže da se represija još uvijek provodi u komunističkim zemljama. ”Danas su u Burmi, Kini, Bjelorusiji, Kubi žrtve komunizma ljudi koji se usuđuju reći ono što većina ljudi oko njih misli.“ Harry Wu koji je preživio strahote radnog logora u komunističkoj Kini, kaže da na čelu komunizma stoje diktatori, a ne ideologija. ”Da li je komunizam umro? Jeste! Čak ni u Kini niko ne vjeruje u komunizam. Niko ne vjeruje da u komunizmu leži svijetla budućnost.“ Gospodin Wu je kazao da su u periodu od 1940-1960 godine ljudi bili voljni da se bore za komunističku ideologiju. Međutim, u međuvremenu je njihovo vjerovanje u besklasno društvo izblijedilo, kaže gospodin Wu. Komunizam, tamo gdje još uvijek postoji, preživljava usljed straha i zastrašivanja od strane autokratskih vladara. Američki Kongres je usvojio zakon kojim se odobrava izgradnja memorijalnog centra u Washingtonu u znak sjećanja na 100 miliona žrtava komunizma. Radovi na izgradnji memorijala počinju u septembru, te se planiraju okončati u junu sljedeće godine.